Troels Lund Poulsen (V), 2008-04-08:
Jeg vil gerne starte med at takke for de mange gode kommentarer, der er kommet fra ordførerne, til det lovforslag, vi nu diskuterer.
Det er klart, at det er et vigtigt lovforslag, og det er også et lovforslag, der jo tager sigte på at implementere batteridirektivet.
Som flere ordførere også har været inde på, vil det her lovforslag komme til at betyde markante forbedringer for vores miljø.
Vi indfører nu et krav om, at alle batterier skal indsamles.
Derudover bliver der som følge af direktivet begrænsninger i anvendelsen af miljøfarlige batterier.
Der er i direktivet krav om, at der etableres indsamlingsordninger for alle bærbare batterier, som er de batterier, vi typisk bruger i husholdningen.
Indsamlingsordning skal sikre, at man som borger kan aflevere sine udtjente bærbare batterier på et lettilgængeligt sted i nærheden af, hvor man bor.
Med andre ord skal det være nemt at komme af med ens batterier.
Alle batterier skal afleveres - det er nemt at huske - og så er det producenternes ansvar at sortere og håndtere dem i henhold til miljøkravene.
Med det her lovforslag vil vi også sikre en effektiv indsamling af batterierne ved at lade kommunerne stå for den første del af indsamlingen.
Borgerne og i vidt omfang også virksomhederne er vant til de ordninger, som kommunerne har etableret.
Nogle kommuner har allerede frivillige indsamlingsordninger for batterier, og mange ordninger virker rigtig godt - så godt, at det umiddelbart ser ud til helt hen i 2016 at opfylde de krav, der stilles i direktivet, om en indsamling på 45 pct.
Som jeg indledningsvis sagde, skal indsamlingen være lettilgængelig for slutbrugeren i dennes nærhed.
Indsamling alene via den kommunale genbrugsstation er ikke nok; der skal mere til, men det kan være forskelligt fra kommune til kommune, hvilken form og hvilken model der skal vælges.
Det kan være en model, som vi f.eks. har set på Bornholm, hvor man hænger en pose på sin almindelige skraldespand, og så bliver batterierne hentet sammen med den almindelige dagrenovation.
Det kan måske også være nødvendigt at lægge op til en variation fra kommune til kommune, hvor man i nogle kommuner kunne forestille sig, at det f.eks. er batterikuber, som står sammen med glas og papir.
Kravene til de kommunale indsamlinger skal fastlægges i den kommende bekendtgørelse, og i den forbindelse vil jeg selvfølgelig drøfte dette med både KL og de politiske partier, så vi får den mest effektive ordning, men også sikrer, at der kan være en variation fra kommune til kommune, for der er forskel i bl.a. befolkningstæthed kommunerne imellem.
For de bærbare batteriers vedkommende skal producenterne finansiere kommunernes indsamling af batterier via en betaling fastsat i loven.
Derudover får producenterne en forpligtelse til at afhente batterierne på indsamlingsstederne rundt i kommunerne og derefter stå for den miljømæssigt korrekte håndtering.
Batteriproducenterne og importørerne siger, at det kommer til at betyde, at batterierne bliver dyrere.
Herved betaler man som batteribruger for håndteringen af batterierne, allerede når man køber dem.
Det betyder, at de, der bruger flest batterier, kommer til at betale mest, og de, der bruger færrest batterier, kommer til at betale mindst.
Det er helt i overensstemmelse med princippet om, at det er forureneren, der skal betale.
Lad mig i den forbindelse sige, at der så også har været rejst et par spørgsmål fra forskellige ordførere om den mest fornuftige model med hensyn til afregning med kommunerne.
Det er selvfølgelig noget, jeg vil lægge op til at besvare i forbindelse med udvalgsarbejdet.
Jeg mener, at den model, der lægges op til nu, sikrer, at vi får den bedst mulige og størst mulige indsamling af batterier.
Men jeg er klar over, at det er noget, som flere medlemmer vil drøfte, og derfor vil jeg selvfølgelig også besvare de spørgsmål, der måtte blive stillet i den forbindelse.